SA’ners hoor eers volgende jaar oor kragtariewe(Foto: pixabay) Die Nasionale Energiereguleerder van Suid-Afrika (Nersa) sal nou eers volgende jaar die elektrisiteitstariewe vir die 2023-’24‑boekjaar bekend maak. Die Gautengse hooggeregshof het ingestem om Nersa tot 12 Januarie uitstel te gee om Eskom se tariewe vir 2023-’24 te bepaal. Dié uitstel kom nadat die hof aanvanklik in Julie vanjaar gelas het dat die nasionale energiereguleerder hierdie tariewe voor óf op 24 Desember bekend moet maak. Eskom het Nersa gevra vir ŉ verhoging van 32,66% in die 2023-’24-boekjaar. Suid-Afrikaners het egter nie goed op die versoek reageer nie. Die burgerregteorganisasie AfriForum het vroeër gesê Eskom se wanprestasie regverdig nié ŉ tariefverhoging nie, terwyl die DA voel dit is onredelik om van Suid-Afrikaners te verwag om vir krag te betaal wat hulle nie het nie. Die opposisieparty meen Eskom se aansoek is “immoreel” en uit voeling met die finansiële nagmerrie waarin die meeste Suid-Afrikaners hulself bevind. “Eskom se tariefverhogingsaansoek van 32% is in wese ’n misbruik van die markoorheersing van ’n monopolie, en ’n deursigtige poging om te oorkompenseer weens ’n gebrek aan beleggings in nuwe opwekkingskapasiteit,” het Ghaleb Cachalia, die DA se woordvoerder oor openbare ondernemings, in September vanjaar gesê. “As ŉ mens na Eskom se prestasie kyk en die hoofoorweging van Nersa is of Eskom verstandig is met die lewering van elektrisiteit, kan hulle hoegenaamd nie vra dat verbruikers ŉ derde duurder vir elektrisiteit moet betaal nie,” het Morné Mostert, AfriForum se bestuurder vir plaaslikeregeringsake, op sy beurt gesê.